Væksten fortsætter i Aalborg Lufthavn for ottende måned i træk. Stor fremgang i indenrigstrafikken er stærkt medvirkende til, at maj 2016 noteres som den bedste maj nogensinde lufthavnen. Væksten er på 7,1 procent i forhold til maj sidste år. Samlet set rejste 139.848 passagerer til og fra Aalborg Lufthavn i maj 2016 mod 130.559 i maj 2015. Totalt set bliver maj 2016 den bedste maj-måned nogensinde. Indenrigstrafikken viser en stor fremgang på 17,6 procent i maj 2016 i forhold til samme måned sidste år. I maj 2016 fløj der således 82.393 passagerer til og fra København mod 70.048 i maj 2015. - For ottende måned i træk ser vi vækst i indenrigstrafikken, så den negative kurve, vi oplevede i 2014 og en del af 2015, er vendt til en positiv udvikling, som er fortsat otte måneder i træk, siger direktør i lufthavnen, Søren Svendsen. Også på udlandsrejserne går det godt. Chartertrafikken er gået frem med 14,1 procent i forhold til samme måned sidste år, idet 25.246 fløj til og fra Aalborg Lufthavn i maj 2016 i forhold til 22.123 i maj 2015. – Vi har netop taget hul på vores højsæson, og driftsapparatet står klar til at sende de mange rejselystne afsted. Blandt andet åbner vi i dag for 630 nye gratis p-pladser. Det bliver en spændende sommersæson for os med et rekordhøjt antal udbudte sæder, siger Søren Svendsen. Tilbagegang på udlandstrafikken Træerne vokser som bekendt ikke ind i himlen, og lufthavnen noterer en tilbagegang på 16,1 procent i udenrigstrafikken. Således fløj 32.209 passagerer udenrigs i forhold til samme måned sidste år, hvor dette tal var på 38.388. - Tallet dækker over en forventet tilbagegang, idet Lufthansa sidste år fløj til og fra Aalborg Lufthavn to gange dagligt, mens de nu flyver en gang om ugen. Til gengæld vækster øvrige netværksselskaber, herunder KLM og Turkish Airlines, slutter Søren Svendsen.

Referat:
Det lyder som en historie, man har hørt før. Og den er god nok - Aalborg Lufthavn kan igen-igen melde om en ny rekordmåned.